google/wiki40b huggingface dataset:
Richard Genée

Tegevus

Ooperilaulja Friedrich Genée poeg. Õppis esialgu meditsiini, kuid asus siis Berliini Adolf Stahlknechti juurde muusikat õppima. 1847–1867 pidas dirigendi ametit Tallinnas, Riias, Kölnis, Düsseldorfis, Danzigis, Mainzis, Schwerinis ja Prahas. 1868–1878 oli Viini Theater an der Wien dirigent. Lõi tekste lavateostele, mis selles teatris esitamisele tulid. 
Läks 1878. aastal dirigendiametist erru. Tegeles komponeerimise ja kirjandusliku tööga. Tõlkis Charles Lecocqi, Jacques Offenbachi ja Arthur Sullivani operettide tekste saksa keelde. Oli tuntud suurepärase huumorimeele poolest.

Libretist

Operetiloomingust olid populaarseimad Theater an der Wienis ja Ameerikas ette kantud "Der Geiger aus Tirol" ("Tirooli viiuldaja"), "Der Seekadett" ("Mitšman"), "Nanon, die Wirtin vom goldenen Lamm". Eestis on esitatud ainult tema "Trabuco di Trabutshillos" (Vanemuine 1887). 
Sai oma operettidest palju tuntumaks 44 opereti ja koomilise ooperi libreto autorina, millest suur osa valmis koostöös Friedrich Zelliga. Tema osaks oli kirjutada peamiselt värsse muusikalugudele, Zell hoolitses faabula eest. 
Kirjutas tekste Karl Millöckerile (Der Bettelstudent, Gasparone, Gräfin Dubarry, Die Jungfrau von Belleville, Die Vice-Admiral), Offenbachile (Der schwarze Korsar), Johann Straussile (Die Fledermaus, Cagliostro in Wien, Eine Nacht in Venedig, Das Spitzentuch der Königin), Franz von Suppéle (Fatinitza, Die Afrikareise, Donna Juanita, Boccaccio), Karl Michael Ziehrerile (Ein Deutschmeister), Carl Zellerile (Die Fornaria, Captäin Nicoll), Alfons von Czibulkale (Der Glücksritter, Der Jagdjunker der Kaiserin, Pfingsten in Florenz), Rudolf Dellingerile (Kaptäin Fracassa) jt.
Tamaulipase osariik

Ajalugu

Tamaulipase osariik loodi 1824. aastal.

Haldusjaotus

Tamaulipase osariik on jagatud 43 kohalikuks omavalitsuseks. Suurim linn on Tampico.
Thomas DiLorenzo

Thomas James DiLorenzo (sündinud 1954) on ameerika majandusteadlane.
Dnepr

Dnepr (vene Днепр, valgevene Дняпро, Dniapro, ukraina Дніпро) on jõgi Euroopas.
Pikkus on 2290 km (Euroopas pikkuselt kolmas), valgla 504 000 km².
Dnepr saab alguse Belski kõrgustikult Venemaa Smolenski oblastis, voolab läbi Valgevene ja Ukraina ning suubub Musta merre (Dnepri limaani).
Suuremad lisajõed on Desna, Prõpjats, Ross, Samara, Sož.
Jõel on järgmised veehoidlad: Kiievi, Kanivi, Krementšuki, Dniprodžerzinski, Dnepri ja Kahhovka veehoidla.
Suuremad Dnepri ääres asuvad linnad on Smolensk, Mahiloŭ, Kiiev, Tšerkassõ, Dnipro, Zaporižžja ja Herson.
Dnepr (Borysthenese) oli tuntud juba muinaskreeklastele. Antiikajal loeti Dneprit ka Euroopa idapiiriks.
Henry maakond (Missouri)

Ajalugu

Maakond moodustati 1834. aastal.
Ajalooline kliima

Ajalooline kliima ehk ajalooline ilmastu on kirjalike allikate põhjal kirjeldatav kliima mingil ajalooperioodil, mille kohta pole vaatlusandmeid.
Ajaloolist kliimat uurib ajalooline klimatoloogia.
Varbla kirikumõis

Varbla kirikumõis (saksa keeles Pastorat Werpel) oli kirikumõis Varbla kihelkonnas Läänemaal.
Keeni mõis

Keeni mõis (saksa keeles Könhof) oli rüütlimõis Sangaste kihelkonnas Tartumaal.

Ajalugu

Mõisat on esimest korda mainitud 1551. Aastani 1790 oli Keeni mõis Vaalu mõisa kõrvalmõis.
Mõisa viimane omanik enne 1919. aasta mõisate võõrandamist oli Edward Magnus Reinhold von Lilienfeld.
Mõisa peahoones tegutses 1938–1988 Keeni kool.
Baltische Wochenschrift

Baltische Wochenschrift (täisnimega: Baltische Wochenschrift für Landwirtschaft, Gewerbefleiß und Handel, 'Balti Põllumajanduse, Töönduse ja Kaubanduse Nädalaleht) oli aastatel 1863–1915 Tartus välja antud nädalaleht.
Nädalalehte andsid algul välja Liivimaa Põllumajanduse ja Töönduse Edendamise Selts ning Liivimaa Üldkasulik ja Ökonoomiline Sotsieteet.
Penélope Cruz

Auhinnad

Ta pälvis 2009. aastal parima naiskõrvalosatäitja Oscari rolli eest Woody Alleni filmis "Vicky Cristina Barcelona". 2008 nimetati ta Oscari kandidaadiks parima naisnäitleja kategoorias rolli eest filmis "Tagasitulek". 2010. aastal nimetati ta Oscari kandidaadiks parima naiskõrvalosatäitja kategoorias rolli eest filmis "Üheksa".
Kõigi nende kolme filmiga nimetati ta Kuldgloobuse kandidaadiks, aga neist ei võitnud ta ühtegi.
Euroopa filmiauhinna kandidaadiks on ta olnud nimetatud seitse korda: 1998 filmiga "Sinu unistuste tüdruk" parima naisnäitleja kategoorias, 2001 filmiga "Kapten Corelli mandoliin" rahva valiku parima naisnäitleja kategoorias, 2003 filmiga "Tulp Fanfan" rahva valiku parima naisnäitleja kategoorias, 2005 filmiga "Non ti muovere" rahva valiku parima naisnäitleja kategoorias (selle ta võitis) ja parima naisnäitleja kategoorias, 2006 filmiga "Tagasitulek" parima naisnäitleja kategoorias (selle ta võitis)  ning 2009 filmiga "Murtud embused" parima naisnäitleja kategoorias.
Hispaania filmiauhinnale, Goya auhinnale on ta kandideerinud neli korda, kõik parima naisnäitleja kategoorias: 1992 filmiga "Jamón, jamón", 1998 filmiga "Sinu unistuste tüdruk", 2005 filmiga "Non ti muovere" ja 2006 filmiga "Tagasitulek". Ta võitis selle auhinna 1998. ja 2006. aastal.
2006. aastal tunnistati Cruz Cannes'i filmifestivali parimaks naisnäitlejaks osatäitmise eest filmis "Tagasitulek". Seda auhinda jagas ta veel 5 näitlejaga.
Plesiodipsas

Levila

Need maod elavad Venezuelas Zulia osariigis ja Colombias Santanderi departemangus.
Marin Rajkov

Marin Rajkov (sündinud 17. detsembril 1960 Washingtonis) on Bulgaaria poliitik ja diplomaat.
13. märtsist kuni 29. maini 2013 oli ta Bulgaaria peaministri ja ühtlasi välisministri kohusetäitja.
Aastatel 2010–2013 oli ta Bulgaaria suursaadik Prantsusmaal.
Sergei Kljaštornõi

Sergei Grigorjevitš Kljaštornõi (4. veebruar 1928, Gomel – 21. september 2014, Peterburi) oli vene orientalist.
1945–1950 õppis ta Leningradi Riikliku Ülikooli orientalistikafakulteedis turgi filoloogiat ja Lähis-Ida ning Kesk-Aasia ajalugu.
1950–1957 töötas Kljaštornõi Üleliidulises Geoloogia Instituudis (VSEGEI) esmalt bibliograafina (kuni 1953), seejärel bibliograafiaosakonna juhatajana. 1957 viidi ta üle NSVL TA orientalistikainstituudi Leningradi osakonna turkoloogia ja mongolistika sektorisse. 1960–1962 töötas ta NSVL TA OI LO raamatukogus.
1962. aastal kaitses Kljaštornõi oma kandidaadiväitekirja "Muistsed ruunikivid Kesk-Aasia ajaloo allikana" (juhendajad Aleksandr Bernštam ja Sergei Malov). Alates 1963. aastast oli ta NSVL TA OI LO turkoloogia ja mongolistika sektori juhataja.
Helle Mäemets

Helle Mäemets (sündinud 12. mail 1955) on eesti bioloog.
Ta on lõpetanud Tartu Ülikooli bioloogina ning töötanud teadlasena Zooloogia ja Botaanika Instituudis ning Maaülikoolis.
Ta on spetsialist palünoloogias, hüdrobotaanikas ja veekogude ökoloogias.

Pere

Tema vanemad olid bioloogid Aare Mäemets ja Aime Mäemets.
Alpi võipätakas

Levila

Alpi võipätakas on levinud Kesk- ja Põhja-Euroopas, Lääne- ja Ida-Siberis ning Põhja-Ameerikas. Eestis leidub seda harva, põhiliselt Lääne-Eestis ja saartel.

Kasvukoht

Taim eelistab kasvada niisketel pärisniitudel, sooniitudel, madalsoodes, allikasoodes, kraavi- ja jõekallastel, harvematel juhtudel ka puisniitudel. Taime ohustab soode kuivandamine ja turba võtmine.  Eestis leidub taime näiteks Viidumäe looduskaitsealal, Tihu maastikukaitsealal, Paraspõllu looduskaitsealal

Kirjeldus

Alpi võipätakas on mitmeaastane ühekojaline taim, mille kõrgus on tavaliselt 5–15 cm. Taimel puudub vars, selle asemel on lehtedeta püstine õievarb, mille otsas on üks õis. Noor õievarb on kaetud üleni peente näärmekarvadega, mis kaovad pärast õitsemist. Maa all on taimel lühike risoom, millel on väikesed lisajuured, mis ulatuvad kuni 30 cm sügavusele. 
Taim elab talve üle pungana, mis on väike ja tihedalt kokku pakitud, selles on lehed, mis avanevad kevadel. Pung asub pinnases ning on mulda kinnitunud lisajuurte abil, kus säilitatakse enamik varuainetest. Alpi võipätakas on oma perekonnast ainus liik, millel säilivad talvel juured.

Lehed

Alpi võipätaka lehe pikkus on 2–5 cm ja laius 0,6–1,5 cm. Lihtlehed on kujult piklikud äraspidimunajad, tömbitipulised, terveservalised ja peaaegu rootsudeta, värvuselt hele- või kollakasrohelised ning läikivad. Lehtede alaküljel võib olla punakas värvivarjund. Lehed, mida on tavaliselt 5–8, moodustavad maapinnale kuni 6 cm suuruse lehekodariku.
Lehtedel on limanäärmed, mis muudavad lehe ülemise poole limaseks ja kleepuvaks. Putukad jäävad lima külge kinni ning seejärel taim eritab ensüüme, mis hakkavad putukat seedima. Limaeritus suureneb, mida enam putukas end lehel liigutab. Putukas surutakse sisserulluva leheserva poolt tihedalt vastu laba ja seeditakse ära ühe kuni kahe ööpäeva jooksul. Seejärel rullub leht lahti ja tuul puhub jäägid minema

Õis

Alpi võipätakas ei õitse esimesel aastal. Õievarva otsa, mida taimel võib tekkida 2–3, moodustub üks helekollane õis. Sügomorfsed õied on ühekojalised ja kaheli õiekattega. Tupp ja kroon on liitlehised. Kroon on valge ja kahehuulne ning selle neelus on kaks kollakat täppi. Õis, mis on enamasti püstine, harvem longus, on kuni 1,5 cm pikkune ja lühikese koonusja kannusega. Alpi võipätakas õitseb mai lõpust juulini.

Vili, paljunemine

Alpi võipätaka vili on munajas või ümmargune kupar. See on püstine, kuni 9 mm pikkune. Kupar avaneb kahe poolmena ning selle sees on pruunid seemned 
Alpi võipätakas suudab ka vegetatiivselt paljuneda, moodustades kõige hiljem arenenud lehe kaenlasse üks kuni kaks 3 mm suurust sigisibulat, millest järgmisel aastal saab iseseisev taim. Arktilistel aladel kasvavatel taimedel vegetatiivne paljunemine puudub.

Kasutamine

Vanasti anti võipätaka lehti lehmadele, sest lehed muutsid piima kollakaks. Teise rahvapärimuse järgi pidid siis lehmad rohkem võid andma. Rahvameditsiinis kasutatakse võipätakaid valutavate kohtade ja paisete raviks, närvivalu, maksahaiguste, kõhu- ja rinnavalude raviks ning hingamisraskuste korral.

Looduskaitse

Eestis kuulub alpi võipätakas II kategooria kaitsealuste liikide hulka.
Erki Berends

Erki Berends (sündinud 21. märtsil 1955) on eesti ajakirjanik.

Raadio

Berends alustas ajakirjanikukarjääri Eesti Raadio uudistetoimetuses 17. juulil 1978.
Töötas "Vikerkaja" ja "Päevakaja" saatejuhi ja reporterina. 
Ta on Kuku Raadio (1992) üks asutajaid ja oli selle esimene peatoimetaja.
Berendsi juhitud ja toimetatud saateid: "Kukul külas", "Midagi erilist", "Ärataja", "Tipptund", "RaadioExpress" jpt.

Televisioon

Aastatel 2004-2018 töötas Berends Kanal 2 uudistetoimetuses päevatoimetajana.
Ahto Valter

Ahto Valter (sünninimi Aleksander; 15. juuli 1912 Heinaste – 30. juuli 1991 Saint Thomas, Neitsisaared, USA) oli esimene Eesti lipu all ümber maailma purjetanud inimene. 
Ta lõpetas aastal 1926 Tallinna 9. algkooli ning õppis lühikest aega Tallinna linna poeglaste reaalgümnaasiumis ja Käsmu merekoolis. 
1930. aastal ületas ta koos venna Kõuga 26 jala pikkusel abimootorita purjejahil Atlandi ookeani (Tallinn–Miami). 1930–33 purjetas üle ookeani 5 korda, kaaslasteks teiste hulgas vennad Jariilo ja Uku. 
1932. aasta saavutust – 18 päeva ja 16 tunniga New Yorgist Tallinna – peeti kuni 40-jalaste purjejahtide kiirusrekordiks. 
1930. aastatel asus elama USA-sse, tegutses purjeturismi arendajana ja merendusinspektorina.
1938–40 purjetas koos poja, abikaasa ja mõne teise kaaslasega Eestis ehitatud purjejahil Eesti lipu all ümber maailma New Yorgist New Yorki.
Yūto Nagatomo

Koondisekarjäär

Debüüdi Jaapani rahvuskoondises tegi Nagatomo 24. mail 2008 sõprusmängus Elevandiluuranniku vastu. Esimese värava lõi ta rahvuskoondise särgis sama aasta 13. novembril sõprusmängus Süüria vastu.
2011. aastal tuli ta Jaapani koondisega Aasia meistriks. Ta kuulus Jaapani koondisse veel ka 2010., 2014. ja 2018. aasta maailmameistrivõistlustel, 2013. aasta FIFA konföderatsioonide karikaturniiril ning 2015. ja 2019. aasta Aasia meistrivõistlustel. Ta lõpetas koondisekarjääri 2019. aasta märtsis.
Ta kuulus Jaapani meeskonda 2008. aasta suveolümpiamängude olümpiaturniiril.
2013. aasta Euroopa meistrivõistlused korvpallis

2013. aasta Euroopa meistrivõistlused korvpallis (ametliku nimega FIBA EuroBasket 2013) olid 38. Euroopa meistrivõistlused korvpallis.
Finaalturniir 24 meeskonna osavõtul toimus 4.–22. septembril 2013 Sloveenias.
Mängud toimusid 4 linnas: Ljubljanas, Koperis, Jesenices ja Celjes.

Pääs turniirile

Ilma valikmängudeta pääses finaalturniirile korraldaja riigi Sloveenia esindus.

Meeskondade loosimine alagruppidesse

Meeskondade loosimine alagruppidesse toimus 18. novembril 2012 Postojna koobaste kontsertisaalis. Meeskonnad loositi nelja kuueliikmelisse alagruppi.

Alagrupi mängud (esimene ring)

Meeskonnad mängisid oma alagrupis kõikide vastastega ühe mängu ja kolm parimat meeskonda pääsesid edasi vahegrupi mängudele.

Paigutus vahegruppidesse

E gruppi paigutatakse alagrupist A ja alagrupist B edasi pääsenud meeskonnad.
F gruppi paigutatakse alagrupist C ja alagrupist D edasi pääsenud meeskonnad.

Vahegrupi mängud (teine ring)

Kõik vahegruppide mängud toimusid Ljubljanas Arena Stožicel.
Constanța

Ajalugu

Antiikajal asus samas kohas kreeklaste koloonia Tomis. Seal veetis viimased aastad asumisel Ovidius. 
Esimese maailmasõja ajal vallutasid linna bulgaarlased. Pärast brittide ja prantslaste sekkumist sai Rumeenia linna taas oma valdusse.

Haridus

Linnas asuvad muuhulgas Constanța Ovidiuse Ülikool ja mereülikool.
Nadežda Kossintseva

Nadežda Anatoljevna Kossintseva (vene keeles Надежда Анатольевна Косинцева; sündinud 14. jaanuaril 1985 Arhangelskis) on vene maletaja, rahvusvaheline suurmeister (2011).
Kossintseva on malesuurmeistri Tatjana Kossintseva õde. 
2008. aastal tuli ta Venemaa naiste malemeistriks. Ta võitis Euroopa naiste meistrivõistlustel hõbemedali (2005) ja pronksmedali (2007).
Kossintseva mängis naiste maailmameistrivõistlustel: 2008. aastal pääses ta kaheksandikfinaali ja 2012. aastal veerandfinaali. Naiste maleolümpial 2010. ja 2012. aastal võitis ta Venemaa naiskonna koosseisus kuldmedali.
Ta sai FIDE-lt 2001. aastal naiste rahvusvahelise meistri, 2002. aastal naiste suurmeistri, 2004. aastal rahvusvahelise meistri ja 2011. aastal rahvusvahelise suurmeistri nimetuse.
1912. aasta suveolümpiamängud

1912. aasta suveolümpiamängud olid V kaasaegsed suveolümpiamängud. Need toimusid 5. maist 22. juulini 1912 Rootsi pealinnas Stockholmis.
Stockholm kinnitati olümpialinnaks ROK-i kümnendal istungil Berliinis 28. mail 1909.
Pea-areen oli spetsiaalselt mängudeks ehitatud Olümpiastaadion (arhitekt Torben Grut (1871–1945). Staadioniraja pikkus oli 383 meetrit.
Olümpiamängud avas Rootsi kuningas Gustav V.
Olümpiahümn oli "Vår Gud är oss väldig borg".
Olümpiapostmarke välja ei antud.

Osavõtjad

Olümpiamängudest võttis osa 28 riiki 2547 sportlasega. Naissportlasi osales mängudel 57 (võistlesid tennises, vettehüpetes, ujumises).
Suurim võistkond oli Rootsil (482 sportlast). Väikseima võistkonnaga osales Šveits (1 sportlane).
Esmakordselt osalesid olümpiamängudel Egiptus, Jaapan, Luksemburg, Portugal ja Serbia.

Eestlastest osavõtjad

Tsaari-Venemaa võistkonna koosseisus võistlesid Stockholmis eestlastest Kreeka-Rooma maadlejad Martin Klein, August Kippasto, Oskar Kaplur, August Pikker ja Georg Baumann, kergejõustiklased Elmar Reiman (maratonijooks), Johan Martin (teivashüpe), Eduard Hermann (käimine), Karl Lukk (käimine), sõudja Mart Kuusik ning Oskar Vilkmann moodsas viievõistluses, Feofan Lebedev laskmises, (1920. aasta suveolümpiamängudel esines Oskar Vilkmann (1880–1953) Soome koondises ratsutamises Oskar Vilkama nime all).
Mõningates teatmikes on eestlasteks loetud ka laskur Harry Blau ja võimleja Georg Maser, kuid selles, kas nad olid eestlased, pole senini selgust.

Spordialad

Spordialasid oli kavas 15 (kergejõustik, Kreeka-Rooma maadlus, vehklemine, ujumine, vettehüpped, veepall, sõudmine, purjetamine, ratsutamine, moodne viievõistlus, laskmine, jalgrattasõit (ainult maanteel), võimlemine, jalgpall, tennis muruväljakuil ja sisehallis).
Võistlusi peeti 107 alal(sellest 5 kunstikonkursiala). Kergejõustikus võisteldi 31 alal.
Näidisaladeks olid Stockholmis Glima maadlus, pesapall, naisrühmvõimlemine, Gotlandi mängud (mitmesugused rahvaspordialad).
Eelmistel olümpiamängudel kavas olnud aladest jäid nendel mängudel välja tõstmine, vabamaadlus, poks ja vibulaskmine. Rootslased keeldusid lubamast oma kodumaal poksivõistlusi, mis viis selleni, et ROK võttis vastu määruse, millega piirati kohalike olümpiakomiteede võimu tulevastel olümpiamängudel.
Kergejõustikuvõistlused paistsid silma ladusa korralduse poolest. Kui aastatel 1896–1924 olid jooksuradadel kasutusel radasid eraldavad köied, siis Stockholmi olümpiamängudel need puudusid. Esimest korda olid maha märgitud rajajooned. 400 m joosti esmakordselt eri radadel.
Esmakordselt olid programmis nüüdseks klassikalisteks kergejõustikualadeks saanud 5000 ja 10 000 m jooks ning 4×100 ja 4×400 m teatejooks. Uue alana oli kavas maastikujooks.
Esimest ja viimast korda olümpiaajaloos võisteldi Stockholmis odaviskes, kuulitõukes ja kettaheites mõlema käega sooritatud tulemuste kogusummale.
Viimast korda peeti olümpiavõistlusi paigalthüpetes.
Ajamõõtmisel kasutati elektrilisi ajamõõtjaid (aega võeti 0,1 sekundi täpsusega). Katsetati fotofinišit, kuigi rohkem uskusid kohtunikud oma silmi. Staadionil asus teadetetabloo.
Wuhan Shi

Kliima

Wuhani keskmine sademete hulk on 1269 mm aastas. Kõige niiskemad kuud on juuni (225 mm) ja juuli (190 mm), kõige kuivemad on detsember (26 mm) ja jaanuar (43 mm). Kõige rohkem sajupäevi on märtsis (14), kõige vähem detsembris (7) ja novembris (8). Õhuniiskus on kõige suurem juunis (80%), kõige väiksem detsembris (74%).
Ehkki suvi on kõige sademeterikkam, on see ka kõige päikesepaistelisem aeg. Kõige rohkem päikest paistab augustis (241 tundi) ja juulis (232 tundi), kõige vähem on päikest näha veebruaris (102 tundi) ja jaanuaris (107 tundi).
Maaviljelussüsteem

Maaviljelussüsteem on maakasutusviiside ja -abinõude kogum, mis on mingi aja jooksul ise kujunenud või on seda teadlikult kujundatud.

Maaviljelussüsteemid Eestis

Eesti alal valitses kuni teoorjuse lõpuni (19. sajandini) kolmeväljasüsteem.
Andrija Radović

Andrija Radović (28. jaanuar 1872 Montenegro, Martinici küla – 1947 Belgrad) oli Montenegro poliitik.
Lõpetas keskkooli Montenegros. Edasi õppis inseneriks Itaalias. Oli rahandusminister 6. detsembrist 1905 kuni 11. novembrini 1906. Peaminister, välisminister ning sõja- ja rahandusministri esindaja Prantsusmaal alates 19. jaanuarist kuni 4. aprillini 1907. Rahandusminister alates 20. detsembrist 1915 kuni 29. aprill 1916. Peaminister ja välisminister alates 29. aprillist 1916 kuni 4. jaanuarini 1917.
Ta oli ka Montenegro Rahvapartei juht. Lõi aastal 1917 Montenegro Rahvusliku Ühinemise Komitee. Edasi oli Podgorica Suure Rahvuskogu Esimees, mis hääletas Serbiaga ühinemise poolt 26. november 1918. Oli ka Serbia-Horvaatia-Sloveenia Kuningriigi Pariisi Rahukonverentsi delegatsiooni liige. Valiti Konstitutsiooni Assamblee esimeheks, Demokraatliku Partei esindajana. Demokraatlike Saadikute Klubi asepresident. Monopolide Direktoraadi liige alates 1921 ja Rahvuspanga kuberner Belgradis.
Suveräänsus Eesti põhiseaduses

Suveräänsus ja ühinemine Euroopa Liiduga

Põhiseaduse § 162 kohaselt saab põhiseaduse esimest peatükki muuta üksnes rahvahääletusega, mitte aga Riigikogu poolt. Põhiseaduse eelnõu koostajate arvates tähendab see seda, et Eesti iseseisvuse ja sõltumatuse võõrandamist peaks toetama rahvas rahvahääletuse kaudu.
See on muutnud keerukaks Eesti ühinemise Euroopa Liiduga ja kutsunud esile euroskeptikute aktivismi.
14. septembril 2003 toimunud rahvahääletusel vastas küsimusele "Kas Teie olete Euroopa Liiduga ühinemise ja Eesti Vabariigi põhiseaduse täiendamise seaduse vastuvõtmise poolt?" jaatavalt 66,83% ja eitavalt 33,17%.
Hääletusele järgneval päeval esitas Kalle Kulbok valimiskomisjonile valimiste peale kaebuse, mille komisjon rahuldamata jättis. 19. septembril esitas  Riigikohtule taotluse rahvahääletuse õigustühiseks kuulutamiseks. Riigikohtu põhiseaduslikkuse järelevalve kolleegium jättis Kulboki kaebuse läbi vaatamata, kuna sellise taotluse esitamiseks oli õigus üksnes presidendil.
24. septembril jättis Riigikohus läbi vaatamata ka Helle Viru ja Eesti Valijate Liidu kaebused rahvahääletuse tulemuste tühistamiseks.
Kaanon (muusika)

Kaanon on muusikas imitatsiooni realiseerimise juhis ja realisatsioon ise.

Kaanoni mõiste

Kaanon juurdus 15. sajandil kompositsioonimeetodina, mille puhul polüfoonilise heliteose ülejäänud hääled tuletati imitatsiooni abil rangete reeglite komplekti alusel vähemalt ühest algsest häälest.
Kaanoni mõiste selles tähenduses kasvas välja 1300ndatel alanud suundumusest nimetada mensuraalnotatsiooni tehnilisi reegleid kaanoniteks.
Alates 15. sajandist hakkas kaanonireeglite komplektide põhjal arenema välja fuuga ning kaanonit hakati nimetama fuga ad canonem'iks ehk "reegleid järgivaks fuugaks".
Kaanoni ja fuuga mõistete erinevus joonistus välja 16.–18. sajandil, kui vabama ülesehitusega fuugasid hakati nimetama fuga sciolta'deks ning rangelt läbival imitatsioonil põhinevaid fuga legata'sid lihtsalt canon'iteks.
Alates 18. sajandist nimetatakse kaanoniteks kõiki selliseid muusikalisi faktuure, mille puhul muud hääled on tuletatud vähemalt ühest algsest häälest.
Kaanoni loomise oskust peeti haritud muusiku tunnuseks.
Tarneahel

Tarneahel ehk logistiline ahel, logistiline kett või tarnekett on protsesside, inimeste, tegevuste, info ja ressursside süsteem, mida on vaja mingi toote või teenuse jõudmiseks tootjast tarbijani. Tarneahel näitab, millistest etappidest koosneb lõpptoote kujunemine. Logistilises ketis olevad protsessid muudavad looduslikud ressursid ja toorained lõpp-produktiks, mis toimetatakse tarbijale. Tarneahelasse võivad iga osa juures siseneda ka tooted, mis on taaskasutatavad ja ümbertöötatavad.

Tarneahela juhtimine Eestis

Alates 2012. aastast saab Tallinna Tehnikaülikoolis õppida tarneahela juhtimise eriala. Tegemist on magistriõppekavaga, millesarnast lähiriikide ülikoolide programmis ei ole. Tarneahelate juhtimist peetakse maailmas üheks kõige populaarsemaks erialaks, sest nende spetsialistide järele on pidev suur nõudlus.
Erinevad ettevõtjad pakuvad nii tarneahelate haldamise teenust ning pankade poole saab pöörduda riskide ja finantsküsimustega.
Jelly Rue

Muusikavideod

2016. aasta suve lõpul saadi pakkumine muusikavideo tegemiseks singlile "Love’s a Lie". Emotsionaalne ent lõbus, muusikavideo viib kuulajad ja vaatajad rännakule Tartust Alatskivi lossini ja looduskaunite Eestimaa taludeni, mis igaüks leidnud koha mõne bändiliikme südames. «Kodu, koduigatsus, enda õige koha leidmine,» loetles video režissöör ja stsenarist Elis Pihl märksõnu, mis temale ansambli Jelly Rue loo kuulamisega pähe kargasid. «Üsna kiirelt sai minu peas selle kõige sümboliks võti, millega peategelane üritab erinevates kohtades uksi avada ja oma kohta leida,» kirjeldas ta.
2017 aasta sügisel sai juurde värvika ning plahvatusliku muusikavideo ka singel "Gravity", kus nelja minuti jooksul paiskub õhku kaheksa kilogrammi värvilist riisijahu ning susiseb 14 tossupommi. Bändi esindaja ja vokalisti Anni sõnul sai muusikavideo üles võetud Tartus Raadi lennuangaari kõrval asuvas mahajäetud laohoones. "Saime juhtumisi teada, et Tartus Raadil asuvad ühed maha jäetud laohooned ja vana lennuangaar, mis nägi visuaalselt väga huvitav välja. Käisime vaatamas ja üksmeelselt otsustasime, et teeme video seal," ütles ta. Ann lisas, et maja industriaalne atmosfäär andiski tõuke teistmoodi video tegemiseks. "Nähes meie potentsiaalset võttepaika, tulidki pähe juba uued mõtted tossust, värvist ja mäkerdamisest ning nii see mõte lõpuks videoks ka realiseerus," rääkis bändi vokalist.
Vähk (tähtkuju)

Tähed

Heledaim täht on Beta Cancri (β Cancri). Kokku kuulub tähtkujusse üle 120 tähe, neist vähemalt kümnel on teada planeete. YBP 1194 on Päikese-sarnane täht, millel on vähemalt kolm planeeti.

Süvataeva objektid

Vähi tähtkujus asuvad hajusparved M44 (Praesepe, Sõim) ja M67.